<classify> MAHAKAMA ya Hakimu Mkazi imewahukumu vigogo wa Kampuni ya Vodacom Tanzania PLC na Kampuni ya Inventure Mobile Tanzania Limited TA Tala Tanzania, kulipa faini ya zaidi ya Sh bilioni 6.012, waliyoisababisha kwa Mamlaka ya Mawasiliano Tanzania TCRA.Katika faini hiyo, Sh milioni 120 ni faini ya mashitaka saba yanayowakabili washitakiwa wote au kwenda jela miaka saba, endapo watashindwa kulipa faini. Washitakiwa katika kesi hiyo ni Mkurugenzi Mtendaji wa kampuni ya Vodacom, Hisham Hendi raia wa Misri, Mkuu wa Kitengo cha Mapato wa Vodacom PLC, Joseph Nderitu raia wa Kenya, Mkurugenzi wa Sheria, Olaf Mumburi mkazi wa Victoria Kinondoni, Mkuu wa Kitengo cha Mauzo wa kampuni hiyo, Joseph Muhere, Meneja wa Uhasibu, Ibrahim Bonzo na Kampuni ya Vodacom iliyopo Ursino Estate Barabara ya Bagamoyo.Washitakiwa wa Kampuni ya Tala ni Mtaalamu wa Teknolojia ya Habari ambaye ni raia wa Kenya, Brian Lusiola, Meneja Uendeshaji wa Biashara wa Kampuni ya Inventure Mob Tz Ltd, Ahmed Ngassa na Kampuni ya Inventure Mobile Tanzania Limited TA Tala Tanzania. Akisoma adhabu hiyo jana baada ya washitakiwa kukiri makosa yao, Hakimu Mkazi Mkuu, Huruma Shaidi alisema kuwa kuanzia mashitaka ya kwanza hadi ya sita, washitakiwa ambao ni Lusiola, Ngassa na Kampuni ya Tala, watatakiwa kulipa faini ya Sh milioni tano kwa kila mashitaka au kifungo cha jela mwaka mmoja ambayo ni sawa na Sh milioni 90 kwa pamoja.Katika mashitaka ya kuisababishia TCRA hasara ya Sh milioni 642.2, mahakama hiyo imeamuru washitakiwa Lusiola, Ngassa na Kampuni ya Tala, kulipa hasara hiyo na endapo watashindwa, watarudishwa mahakamani na kupangiwa adhabu. Kwa upande wa Kampuni ya Vodacom, ambao wanakabiliwa na mashitaka mawili ya kuruhusu matumizi ya namba zinazotolewa na TCRA na kusababisha hasara ya Sh 5,250,237,000, wametakiwa kulipa kila mmoja faini ya Sh milioni tano, ambayo jumla ni Sh milioni 30 na kulipa hasara hiyo yote.Mahakama inataifisha vifaa vyote vya kieletroniki vilivyotumika kwenye kughushi namba hizi na kusababisha kuingia kwa mawasiliano ya kimataifa ambayo yangeweza kusababisha hatari kwenye masuala ya ulinzi na usalama wa nchi, alisema Hakimu Shaidi. Akisoma maelezo ya awali namna udanganyifu huo ulivyofanywa, Wakili wa Serikali, Jacqueline Nyantori akisaidiana na Simon Wankyo, alidai kuwa Kampuni hiyo ya Tala ambayo imesajiliwa nchini iliingia mkataba na Kampuni ya Vodacom wa kulipwa Sh milioni tisa ili kupata namba hizo ambazo mwenye mamlaka ya kuzitoa ni TCRA. Alidai mkataba huo ulikuwa kinyume na sheria, na kwamba Vodacom iliruhusu kufanyika kwa makosa hayo ya kughushi namba.Kabla ya kutolewa adhabu hiyo, Wakili Nyantori alidai kuwa hawana rekodi ya makosa ya nyuma ya washitakiwa hao na kwamba kutokana na asili ya makosa yaliyofanywa na washitakiwa, kutumika kwa namba zilizoghushiwa, ingechangia kuruhusu simu za Kimataifa kusambazwa nchini na isingeweza kuthibitiwa kama ilivyo kwa laini. Alidai tangu kuingia kwa mawasiliano hayo ya kimataifa, serikali ya Tanzania haikuwa inatambua ni kitu gani kinachoingia kutoka nje ya nchi hivyo kusababisha hatari kwa usalama wa nchi.Tunaomba Mahakama itoe adhabu kali kwa washitakiwa ili iwe fundisho kwao na watu wengine ambao wanatarajia kufanya makosa kama hayo. Pia tunaomba kutaifisha vifaa vilivyotumika kufanya makosa haya na Mahakama itoe amri kuhusu hasara iliyosababishwa, alidai Nyantori. Wakili wa Utetezi, Seni Malim aliiomba mahakama kuwapunguzia adhabu washitakiwa ikiwemo Vodacom, kwa sababu ni wakosaji wa kwanza na kwamba ni walipa kodi wakubwa na wametoa ajira kwa Watanzania wengi.Alidai mshitakiwa Hendi ameajiriwa katika kampuni hiyo hivi karibuni, hivyo alikuta tayari makosa yamefanywa na wafanyakazi wengine, na Mumburi alichaguliwa katika Kitengo cha Sheria cha kampuni hiyo mwezi mmoja uliopita. Katika mashitaka yao, inadaiwa Lusiola, Ngassa na Kampuni ya Tala, kati ya Januari Mosi na Desemba 31, mwaka jana, maeneo ya jengo la Tanzania Park lililopo Kinondoni jijini Dar es Salaam, kinyume na sheria waliingiza vifaa vya kieletroniki bila kuwa na leseni cha TCRA.Pia inadaiwa mwaka jana katika maeneo hayo, Lusiola, Ngassa na Kampuni ya Tala, walisimika na kutengeneza vifaa vya kieletroniki vya mawasiliano bila kuwa na leseni inayotolewa na TCRA. Nyantori alidai kuwa washitakiwa hao kati ya Aprili 17, mwaka jana na Machi 11, mwaka huu maeneo hayo, waliendesha mitambo hiyo bila kwa kupokea na kusambaza upokeaji wa simu za kimataifa bila kuwa na leseni hiyo.Katika mashitaka ya tano, inadaiwa kutoka Aprili 17, mwaka jana na Machi 11, mwaka huu maeneo hayo, walikwepa kodi ya kupokea na kusambaza huduma ya upokeaji wa simu za kimataifa kwa kusambaza mawasiliano kwa kutumia mfumo huo. Washitakiwa hao pia wanadaiwa kutoka Aprili 17, mwaka jana na Machi 11, mwaka huu maeneo hayo, kinyume na sheria walitumia vifaa vya mawasiliano kuunganisha huduma ya kielektroniki ya mawasiliano kwa lengo la kupokea na kusambaza mfumo wa mawasiliano bila kupata kibali cha TCRA.Inadaiwa katika tarehe hizo, maeneo hayo, Ngassa, Lusiola na Kampuni ya Tala, walitumia namba 813 za Vodacom ambazo ni namba maalumu bila kupewa na TCRA. Katika mashitaka ya tisa, Wakili Wankyo Simon alidai kuwa Hendi, Nderitu, Mumburi, Muhere, Bonzo na Kampuni ya Vodacom, kati ya Aprili 17, mwaka jana na Machi 11, mwaka huu maeneo ya jengo la Vodacom lililopo Ursino Estate Barabara ya Bagamoyo, Dar es Salaam, waliwaruhusu Ngassa, Lusiola na Tala kutumia namba 813 za Vodacom bila kuzipata kutoka TCRA.  <topic>: KITAIFA 